Svet dočekao Novu godinu
Na njujorškom Tajms skveru oko milion ljudi gromoglasno je skandiralo "Srećna Nova godina"
Oko milion ljudi iskupilo se sinoć na njujorškom Tajms skveru, radi dočeka nove 2011. godine. Okupljeni su razdraganim uzvicima pozdravili trenutak kada je ogromna kristalna kugla započela jednominutno spuštanje, čiji kraj je označio nastupanje Nove godine. Tog trenutka, vatromet je obasjao nebo što je propraćeno gromoglasnim skandiranjem "Srećna Nova godina". U južnoameričkim zemljama proslava se nastavila nekoliko sati posle ponoći, dok su građani Evrope, Afrike, Azije i pacifičkih ostrva dočekali novu godinu nešto ranije. Jedan od najspektakularnijih dočeka održan je u Londonu, na obalama Temze. Oko četvrt miliona ljudi posmatralo je vatromet dok su zvona na čuvenom Big Benu otkucavala ponoć. Nekoliko sati ranije, Noviozelanđani su dočekali Novu godinu uz takođe spektakularan vatromet u Ouklandu, dok je u Sidneju, u Australiji, milion i po ljudi posmatralo tradicionalni vatromet na mostu u luci. Neoliko sati po nastupanju nove godine mnogi ljudi širom sveta nastavili su sa veseljem uz muziku i vatromete, šetnjom po popularnim šetalištima ili učešćem u drugim svečanostima. Hiljade Amerikanaca ispunilo je ulice kalifornijskog grada Pasadine da bi posmatrali godišnju Paradu ruža. Organizatori kažu kako očekuju da će čak 700 hiljada ljudi posmatrati paradu, koja se održava već 122 godine u okviru tradicionalnog Turnira ruža, u tom gradu.